Morten Østergaard (RV), 2014-04-03:
Enhedslisten har den 18. februar 2014 fremsat beslutningsforslag B 50 om målretning af børne- og ungeydelsen, således at det sikres, at børne- og ungeydelsen som hovedregel ikke udbetales til forsørgere, hvis børn ikke har bopæl i Danmark.
Ifølge Enhedslisten skal forslaget omfatte både danske og udenlandske statsborgere, men det kan tænkes, at der kan være undtagelser, f.eks. hvis barnet er på udveksling som studerende eller studerer i udlandet.
Enhedslisten har motiveret beslutningsforslaget med, at børne- og ungeydelsen netop er tilpasset leveomkostninger for familier med børn, der bor i Danmark, og at det derfor ikke er rimeligt, at børne- og ungeydelsen udbetales til forsørgere, hvis børn ikke opholder sig her i landet.
Efter Enhedslistens opfattelse er en sådan udbetaling i strid med ligebehandlingsprincippet, og det bidrager til social dumping, fordi udenlandske arbejdstagere vil kunne udbyde deres arbejdskraft billigere i Danmark.
Børne- og ungeydelsen er omfattet af EF-forordning nr. 883 fra 2004 om koordinering af sociale sikringsordninger.
Forordningen har bl.a. til formål at sikre, at arbejdstagere, der udnytter arbejdskraftens fri bevægelighed til at flytte til et andet EU-land efter arbejde, ikke mister rettigheder eller ydelser i den anledning.
Efter artikel 67 i forordningen har en person ret til familieydelser i henhold til den kompetente medlemsstats lovgivning, også for de familiemedlemmer, der har bopæl i en anden medlemsstat, og derfor vil det være i strid med ligebehandlingsprincippet i forordningen at indføre en regel om, at personer, der bor og opholder sig her i landet med familien, har bedre rettigheder end f.eks. EU-borgere, hvor en del af familien bor eller arbejder i Danmark, mens andre familiemedlemmer bor i hjemlandet.
Det beslutningsforslag, som Enhedslisten fremsætter, om at gøre udbetalingen af børne- og ungeydelse betinget af, at barnet er bosiddende i Danmark, vil således ikke være i overensstemmelse med EU-retten.
Jeg har ikke nogen grund til at tro, at de øvrige EU-lande ikke også efterlever forordningen.
På nuværende tidspunkt har vi modtaget svar fra 21 lande, der alle oplyser, at de følger principperne i den pågældende forordning ved tildeling af børneydelser.
Regeringen har udarbejdet og fremlagt et udkast til lovforslag, som vi sendte i høring i slutningen af februar 2014, hvor vi ønsker at bringe dansk lovgivning i overensstemmelse med EU-retten.
Danmark har stor fordel af den fri bevægelighed, som skaber vækst og arbejdspladser.
Regeringen støtter, at EU-borgere har ret til at flytte efter arbejde, men ikke, at EU-borgere flytter for at opnå offentlig forsørgelse.
Da beslutningsforslaget vil føre til regler, som ikke vil være i overensstemmelse med EU-retten, kan regeringen ikke støtte beslutningsforslaget, men vi er som allerede nævnt åbne over for at diskutere initiativer på området, forudsat at initiativerne er i overensstemmelse med EU-retten og i øvrigt ikke efterlader regningen hos de dårligst stillede børnefamilier i Danmark.
Det nåede vi vist også omkring i den første spørgerunde for efterhånden noget tid siden.
Det er sådan, at vi konstaterer, at rigtig mange danskere jo nyder godt af de her regler, altså at der er rigtig mange danskere, der bor i Sverige, men arbejder i Danmark og modtager børnecheck til deres børn, eller tilsvarende i Tyskland og i øvrigt andre steder i Europa.
Det er et ret fundamentalt princip, der her er tale om, og derfor synes vi ikke – da det er noget, der gavner en række danske børnefamilier, og da vi betragter det som temmelig urealistisk, at man skulle kunne opnå et resultat i forhold til at ændre det her fundamentale princip – det er noget, vi vil tage med i det arbejde, vi vil gøre i EU.
For vi mener, det er mere realistisk at opnå nogle af de ændringer, vi har indikeret, bl.a. altså et nej til at hæve grænsen for, hvor længe man kan tage dagpenge med hjem, muligheden for at opstille værn, hvis man får væsentlige økonomiske ubalancer, og eventuelt, hvis det har interesse for dem, vi nu forhandler med, også at arbejde for en eventuel indeksering.